РЕШЕНИЕ ЗА ИЗПЪЛНЕНИЕ НА КОМИСИЯТА
от 4 декември 2013 година
относно финансовото участие на Европейския съюз през 2013 г. в националните програми за събиране, управление и използване на данни в сектор „Рибарство“ на три държави членки (Хърватия, Испания и Обединеното кралство)
(нотифицирано под номер C(2013) 8498)
(само текстовете на английски, испански и хърватски език са автентични)
(2013/723/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 861/2006 на Съвета от 22 май 2006 г. за установяване на финансови мерки на Общността за прилагането на Общата политика по рибарство и в областта на морското право (1), и по-специално член 24, параграф 1 от него,
като има предвид, че:
(1)
В Регламент (ЕО) № 861/2006 се определят условията, при които държавите членки могат да получават финансова подкрепа от Европейския съюз за разходи, извършени в рамките на техните национални програми за събиране и управление на данни.
(2)
Тези програми следва да бъдат изготвени в съответствие с Регламент (ЕО) № 199/2008 на Съвета от 25 февруари 2008 г. за установяване на общностна рамка за събиране, управление и използване на данни в сектор „Рибарство“ и за подкрепа на научните консултации във връзка с Общата политика в областта на рибарството (2) и Регламент (ЕО) № 665/2008 на Комисията (3) за определяне на подробни правила за прилагане на Регламент (ЕО) № 199/2008.
(3)
Националните програми на България, Дания, Германия, Италия, Латвия, Литва, Малта, Румъния, Словения, Финландия и Швеция за периода 2011 - 2013 г. не са изменени за 2013 г. Финансовото участие за 2013 г. в програмите на посочените 11 държави е определено с Решение за изпълнение C(2013) 4434 на Комисията.
(4)
Националните програми на Белгия, Естония, Гърция, Франция, Кипър, Нидерландия, Полша и Португалия за периода 2011 - 2013 г. също не са изменени за 2013 г. Ирландия представи измененията в националната си програма за 2013 г., които бяха приети с Решение за изпълнение C(2013) 3533 на Комисията. Финансовото участие за 2013 г. в програмите на посочените 9 държави е определено с Решение за изпълнение C(2013) 6255 на Комисията.
(5)
Съгласно разпоредбите на член 4, параграфи 4 и 5 от Регламент (ЕО) № 199/2008 Испания представи националната си програма за събиране, управление и използване на данни в сектор „Рибарство“ за периода 2011 - 2013 г. През 2011 г. тази програма бе одобрена с Решение C(2011) 7645 в съответствие с член 6, параграф 3 от посочения регламент. Съгласно член 5, параграф 2 от Регламент (ЕО) № 199/2008 Испания представи измененията в националната си програма за 2012 г. През 2012 г. тези изменения бяха приети от Комисията с Решение C(2012) 7499 в съответствие с член 6, параграф 3 от посочения регламент. Испания не е представила изменения в националната си програма за 2013 г.
(6)
Съгласно член 5, параграф 2 от Регламент (ЕО) № 199/2008 Обединеното кралство представи измененията в националната си програма за 2013 г. През 2013 г. тези изменения бяха приети от Комисията с Решение C(2013) 6325 в съответствие с член 6, параграф 3 от посочения регламент.
(7)
Съгласно разпоредбите на член 4, параграфи 4 и 5 от Регламент (ЕО) № 199/2008 Хърватия представи националната си програма за събиране, управление и използване на данни в сектор „Рибарство“ за периода 1 юли 2013 г. - 31 декември 2013 г. През 2013 г. тази програма бе одобрена с Решение C(2013) 5854 на Комисията в съответствие с член 6, параграф 3 от посочения регламент.
(8)
Испания, Обединеното кралство и Хърватия представиха годишни бюджетни прогнози за 2013 г. в съответствие с член 2, параграф 2 от Регламент (ЕО) № 1078/2008 на Комисията (4) за определяне на подробни правила за прилагане на Регламент (ЕО) № 861/2006. В съответствие с член 4 от Регламент (ЕО) № 1078/2008 Комисията направи оценка на годишните бюджетни прогнози на посочените държави членки, като взе предвид одобрените национални програми.
(9)
В член 5 от Регламент (ЕО) № 1078/2008 се постановява, че Комисията одобрява годишната бюджетна прогноза и взема решение относно годишното финансово участие на Съюза във всяка национална програма в съответствие с процедурата, определена в член 24 от Регламент (ЕО) № 861/2006, и въз основа на резултата от оценката на годишните бюджетни прогнози, както е посочено в член 4 от Регламент (ЕО) № 1078/2008.
(10)
В член 24, параграф 3, буква б) от Регламент (ЕО) № 861/2006 се постановява, че процентът на финансовото участие се определя с решение на Комисията. В член 16 от същия регламент се предвижда, че финансовите мерки на Съюза в областта на събирането на основни данни не надвишават 50 % от разходите, извършени от държавите членки при изпълнението на програмата за събиране, управление и използване на данни в сектор „Рибарство“.
(11)
Настоящото решение представлява решение за финансиране по смисъла на член 84, параграф 2 от Регламент (ЕО, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза (5).
(12)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Максималният общ размер на финансовото участие на Съюза, което се отпуска на всяка държава членка за събиране, управление и използване на данни в сектор „Рибарство“ за 2013 г., и процентът на финансовото участие на Съюза са определени в приложението.
Член 2
Адресати на настоящото решение са Кралство Испания, Република Хърватия и Обединеното кралство Великобритания и Северна Ирландия.
Съставено в Брюксел на 4 декември 2013 година.